KIRJALLINEN KYSYMYS E-2291/99

esittäjä(t): Carlos Carnero González (PSE) komissiolle

(13. joulukuuta 1999)

Aihe: Laivanrakennusteollisuuden tulevaisuus Euroopassa

Euroopan ammatillisen yhteisjärjestön kehotuksesta laivanrakennusalalla järjestettiin 5. marraskuuta 1999 neljän tunnin työnseisaus alan tulevaisuuden puolesta, jonka mottona oli TYÖTÄ TELAKOILLE: TULEVAISUUS EUROOPALLE. Yhteisön teollisuusministerit arvioivat 9. marraskuuta 1999 pidetyssä kokouksessa Euroopan laivanrakennusteollisuuden tilaa. Espanjassa, jossa laivanrakentamisella on pitkät perinteet, kaikilla Astilleros Españoles -ryhmittymään kuuluvilla telakoilla järjestettiin 27. lokakuuta 1999 kahden tunnin työnseisaus alan tulevaisuuden puolesta ja Sociedad España de Participaciones Industriales -yhtiön ajaman Astander -nimisen yrityksen yksityistämisen vastustamiseksi. Samaan aikaan saatiin tietää, että komissio vaatii Espanjan hallitusta palauttamaan sen laivanrakennusteollisuudelle verohelpotuksina myönnetyn yli 18 000 miljoonan pesetan summan, koska komissio pitää sitä valtiontukena.

Laivanrakennusalan tulevaisuuden takaaminen pitäisi olla ehdottomasti yksi Euroopan unionin ensisijaisista tavoitteista taloudellisten, sosiaalisten ja työllisyysnäkökohtien vuoksi. Tästä asiasta on päästävä yhteisymmärrykseen ammattiliittojen kanssa, ja ennen kaikkea on taattava työllisyys, joka perustuu julkisen sektorin kilpailukykyyn.

1. Mihin toimiin komissio aikoo ryhtyä marraskuisen teollisuusneuvoston päätösten johdosta laivanrakennusteollisuuden tulevaisuuden takaamiseksi?

2. Mitä aloitteita komissio aikoo toteuttaa 9. marraskuuta kokoontuneen teollisuusneuvoston päätösten pohjalta?

3. Vaatiiko komissio edelleen kyseisen verohelpotuksina myönnetyn summan takaisin maksamista, ja kuinka asiaa on käsitelty Espanjan hallituksen kanssa käydyissä keskusteluissa?

4. Onko komissio tietoinen Astanderin yksityistämisestä, ja uskooko se todella, että julkisen sektorin alasajo on oikea tapa taata tuotannon jatkuminen ja työpaikkojen säilyminen?

5. Mitä mieltä komissio on Korean ja Japanin harjoittamasta polkumyynnistä tällä alalla?

Mario Montin komission puolesta antama vastaus

(10. tammikuuta 2000)

Komissio määritteli yleisen toimintalinjansa yhteisön laivanrakennusteollisuuden kilpailukyvyn parantamiseksi tiedonannossaan Euroopan yhteisön uusi laivanrakennuspolitiikka(1) ja sitä seuranneissa ehdotuksissa, jotka johtivat laivanrakennusteollisuudelle myönnettävän tuen uusien sääntöjen vahvistamisesta 29 päivänä kesäkuuta 1998 annettuun neuvoston asetukseen (EY) N:o 1540/98(2), jossa säädetään uusista laivanrakennusteollisuudelle myönnettäviä tukia koskevista säännöistä. Komission mielestä tällä toimintalinjalla voidaan edelleen jatkaa.

Komissio on kuitenkin huolissaan ylikapasiteetin ja alhaisten hintojen aiheuttamasta vaikeasta tilanteesta maailmanmarkkinoilla samoin kuin muualta tulevasta mahdollisesti epäterveestä kilpailusta, esimerkiksi vahingollisesta hinnoittelusta. Marraskuun 9. päivänä 1999 kokoontuneen teollisuusneuvoston kokouksessa komissio esitti ensimmäisen kertomuksen tilanteesta ja ehdotti useita keinoja ongelmien ratkaisemiseksi.

Neuvosto yhtyi komission huoliin ja vaati seuraavia toimenpiteitä: komission on jatkettava toimiaan tasapuolisten kilpailuedellytysten luomiseksi alalla aloittamalla välittömästi Korean kanssa rakentavat neuvottelut epäterveen kilpailun lopettamiseksi. Alalla toimivia yrityksiä, jäsenvaltioita ja komissiota kehotettiin etsimään mahdollisimman paljon yksityiskohtaisia todisteita väitetystä kilpailunvastaisesta käyttäytymisestä, jotta Maailman kauppajärjestössä (WTO) voidaan toteuttaa asianmukaiset toimenpiteet. Lisäksi jäsenvaltioiden on kehotettava kansainvälistä valuuttarahastoa (IMF) ja Maailmanpankkia jatkamaan sen tutkimista, noudatetaanko IMF:n tukipakettien ehtoja ja olettamuksia täydellisesti. Lopuksi jäsenvaltioita ja komissiota kehotettiin jatkamaan pyrkimystä luoda alalle tasapuoliset kilpailuedellytykset asianmukaisella kansainvälisellä foorumilla, esimerkiksi Taloudellisen yhteistyön ja kehityksen järjestön (OECD) kautta, oikeudenmukaisten kilpailusääntöjen luomiseksi nopeasti. Neuvosto suhtautui myönteisesti myös komission päätökseen, että se jatkaa neuvoston asetuksen (EY) N:o 1540/98 12 artiklan mukaisten velvollisuuksien täyttämistä ja raportoi kehityksestä alalla heti kun se on tarpeen.

Mitä tulee arvoisan parlamentin jäsenen erityisiin kysymyksiin Espanjan telakoista, komissio on tietoinen Astanderin telakan myynnistä. Telakan yksityistäminen kuuluu Espanjan hallituksen toimivaltaan. Komission jonkin aikaa sitten verohelpotuksista tekemän päätöksen(3) osalta voidaan todeta, että komissio oli ennen päätöksen tekemistä tutkinut asian erittäin huolellisesti ja käynyt laajoja keskusteluja Espanjan viranomaisten kanssa. Komissio päätteli, että tuki oli myönnetty Espanjan julkisille telakoille myönnettävän rakenneuudistustuen hyväksymisestä aikaisemmin tehdyssä päätöksessä säädettyjen ehtojen vastaisesti. Tässä tilanteessa komission velvollisuutena oli ryhtyä toimenpiteisiin.

(1) KOM(97) 470 lopullinen.

(2) EYVL L 202, 18.7.1998.

(3) C3(99) xnu 145/98.